
סדר היום:		1.	שונות: פיצול  סעיף  15(3)  בחוק  המדיניות הכלכלית  לשנת  הכספים 
			2004 (תיקוני חקיקה), התשס"ד-2003

		2.	הצעת חוק לתיקון  פקודת העיריות  (ועדת חינוך),  התשס"ד-2003,  של 
			חה"כ  חמי דורון

נכחו:

חברי הוועדה:	יורי שטרן – היו"ר 
	חמי דורון	

מוזמנים:	עו"ד אביטל שטרנברג	-	משרד המשפטים
	עו"ד שרה ליפשיץ		-	משרד הפנים
		יחזקאל לביא		-	מנהל האגף לתכנון ואחראי על המידע, 
					משרד הפנים
		ד"ר יאיר סמוכה		-	סגן ראש המינהל הפדגוגי, משרד החינוך,
					התרבות והספורט
		עו"ד יבינה זכאי-בראונר	-	לשכה משפטית, משרד החינוך, התרבות
					והספורט
		ירון מאיר		-	יועץ משפטי, מרכז השלטון המקומי
	

ייעוץ משפטי:	מרים פרנקל-שור
	עידו בן-יצחק (מתמחה)

מנהלת הוועדה:	יפה שפירא

קצרניות:	דקלה אברבנאל ואירית שלהבת


שונות: פיצול סעיף 15(3) בחוק המדיניות הכלכלית לשנת הכספים 2004 (תיקוני חקיקה), התשס"ד-2003


היו"ר יורי שטרן:

	אני מבקש לפתוח את ישיבת ועדת הפנים ואיכות הסביבה לדיון בהצעת חוק לתיקון פקודת העיריות (ועדת חינוך), התשס"ד-2003, של חבר הכנסת חמי דורון.  

	לפני שניכנס לנושא העומד על סדר היום, ביקשו מאתנו לאשר את פיצול סעיף 15(3) בחוק המדיניות הכלכלית לשנת הכספים 2004 (תיקוני חקיקה), התשס"ד-2003, בנושא אגרת הערר. 

עידו בן-יצחק:

	בזמנו פוצלו מחוק ההסדרים סעיפים 15(2), 15(3) ו-15(4). אגרת הערר זה רק סעיף 15(3). צריך לקבל החלטה על פיצול שלו מסעיף 15(2) ומסעיף 15(4). 

חמי דורון:

	מה זה סעיפים 15(2) ו-15(4)?

היו"ר יורי שטרן:

	זה קודים. השב"כ ביקש מאתנו את זה. 

	אנחנו מאשרים את הפיצול של סעיף 15(3). 

חמי דורון:

	חכה רגע, תן  לי לשמוע. לא כדאי לך שיהיה תיקו וזה ייפול. 

עידו בן-יצחק:

	אלה נושאים שפשוט לא דנו בהם בכלל. הם לא קשורים לסעיף 15(3).

חמי דורון:

	אם כך, הוסכם פה אחד לפצל את הסעיף הזה. 


הצעת חוק לתיקון פקודת העיריות (ועדת חינוך), התשס"ד-2003


היו"ר יורי שטרן:

	אני עובר להצעת חוק לתיקון פקודת העיריות (ועדת חינוך), התשס"ד-2003, של חבר הכנסת חמי דורון. אנחנו כאן בוועדה בעבודה מואצת מאוד עוד מעט נקים יותר ועדות חובה ברשויות המקומיות מאשר מספר החברים שיש ברשויות הגדולות ביותר. 

חמי דורון:

	יש לי הפתעות בשבילך. אמנם מר יחזקאל לביא כמובן קופץ ואומר כן. 

יחזקאל לביא:

	כי אני יודע מה הוא יאמר. 

היו"ר יורי שטרן:

	אתה אומר שגם אם הוא קופץ ואומר כן, הוא צודק.

חמי דורון:

	כל ועדה שתביא ליתר שקיפות ולשיתוף של חברי מועצה נוספים או תושבים במערכת המוניציפלית, זה רק לברכה. במצב הקיים היום יש לנו משטר טוטליטרי כמעט לחלוטין של ראשי רשויות שחושבים שהכול מותר להם. המשטר הטוטליטרי הזה הוא בחסותו ובעידודו של משרד הפנים לדורותיו. 

היו"ר יורי שטרן:

חבר הכנסת דורון, מה שנראה כנגזרת מהרבה מאוד הצעות חוק, שכל אחת מקימה עוד ועדה: חינוך זה נורא חשוב, איכות הסביבה – איך לא, המאבק נגד נגע הסמים – בהחלט מטרה ראויה, והמציעים לא הסכימו שאלכוהוליזם יצורף לנגע הסמים אז אנחנו רוצים כנראה להקים ועדה למאבק בנגע האלכוהול. 

 	אני חושב שאם המטרה היא לדאוג לכך שהוועדות של המועצות המקומיות תהיינה עם נציגות של אופוזיציה, עם צוותים מקצועיים ועם נציגות של אנשי ציבור, אנחנו צריכים לקבוע כלל על הרכבן של הוועדות הללו ברשויות המקומיות, ואז את כל אותם הדברים פשוט לכלול שם, במקום לדאוג לכל ועדה וועדה בנפרד. בסופו של דבר אנחנו יוצרים מסגרת שלא תעמוד במבחן המציאות. ברשויות רבות ועדה למאבק בנגע הסמים, למשל, יכולה להיות ועדת משנה של ועדת החינוך והיא לא חייבת להיות ועדה נפרדת. 

חמי דורון:

	לדעתי ועדת סמים היא כן ועדה חשובה והיא צריכה לעמוד בפני עצמה. אבל צריך לדאוג שאת הרוב הגדול של הוועדות יהיה אפשר לאייש באנשי ציבור, שליחי המפלגה. דרך אגב, זה כתוב בפקודת העיריות, כתוב איך בונים את הוועדות. 

היו"ר יורי שטרן:

 	אז בואו ניצור מבנה אחיד של ועדות. 


חמי דורון:

	אתה לא יכול לעשות מבנה אחיד. יש ועדות שחייבים שיהיו בהן רק חברי מועצה: בוועדת מכרזים למשל לא יכולים להיות אנשי ציבור, בוועדת תכנון ובנייה לא יכולים להיות אנשי ציבור, בוועדת קניות לא יכולים להיות אנשי ציבור; ויש ועדות שמחייבות מעצם טיבן ופעילותן חברי מועצה. 

היו"ר יורי שטרן:

	לכל השאר יש מבנה אחיד?

חמי דורון:

	לא. לוועדת חינוך למשל יש מבנה מיוחד כי יש בה אנשי מקצוע מסוימים ויש אנשים שהם מחוץ לעניין. אתן לך דוגמה, ועדת תחבורה, ועדת תנועה, ועדת הנצחה, ועדת שמות – אלו סוגים של ועדות שונות. 

היו"ר יורי שטרן:

 	גם להנצחת נפגעי טרור הקמנו ועדה. 

חמי דורון:

	זאת ועדה מיותרת, כי  קיימת ועדת הנצחה בכל הרשויות המקומיות. 

היו"ר יורי שטרן:

 	היא לא טיפלה בזה. 

חמי דורון:

	טיפלה ועוד איך. אבל מישהו רצה להיות פופוליסטי. זה פשוט בדיחה. יאחדו את שתי הוועדות האלה לוועדה אחת בכל הרשויות המקומיות. זה מה שאני הייתי עושה אילו הייתי ראש עירייה. פעם אחת היא תשב בכובע של ועדת הנצחה לענייני טרור ופעם אחת היא תשב בכובע של ועדת הנצחה בלבד, זה פשוט בדיחה. 

 	כל הוועדות הללו, ויש רבות, יכולים לכהן בהן גם אנשי ציבור. אני, כחבר מועצה, ממנה נציג שלי. אלו ועדות שבהן אפשר לעשות את זה. ויש ועדות שלא. 

היו"ר יורי שטרן:

 	אז אפשר, בפקודת העירייה, לעשות הפרדה מוחלטת.

חמי דורון:

	זה כתוב. זה קיים.

היו"ר יורי שטרן:

 	רוצים שכל ועדה שהרשות מקימה, כמו שאמרתי, יהיה בה ייצוג של האופוזיציה ויהיה בה ייצוג של אנשי ציבור.


אביטל שטרנברג:

	יש הוראה כזאת. 

חמי דורון:

	זה קיים בפקודת העיריות. 

היו"ר יורי שטרן:

 	אז למה צריך את החקיקה הזאת?

חמי דורון:

	אסביר לך. אתה לא מקשיב. פקודת העיריות קובעת שכל ועדות הרשות יכול שתהיינה מורכבות לא מחברי מועצה, בתנאי ש-25% - - - 

אביטל שטרנברג:

	זאת לא ועדה סטטוטורית. זאת ועדת חובה נטולת סמכויות סטטוטוריות, זה ההבדל. 

חמי דורון:

	ועדות הרשות כולן יכולות להיות מורכבות גם מאנשי ציבור ובלבד ש-25% לפחות יהיו חברי מועצה. בוועדות החובה ההרכב שונה כי ועדות החובה בדרך כלל הן ועדות ייחודיות יותר ולכן שם יש הרכב ספציפי שנקבע בחקיקה. 

אביטל שטרנברג:

	חבר הכנסת שטרן, אני רוצה להציע משהו. בעיקרון ההבחנה היא בין שלושה סוגים של ועדות: ועדות חובה וועדות רשות, וועדות החובה מתחלקות לוועדות הליבה – שעניינן במכרזים וכספים וכולי, שלהן יש סמכויות סטטוטוריות.

חמי דורון:

	את טועה, סליחה. 

יחזקאל לביא:

	היא לא טועה. 

היו"ר יורי שטרן:

 	סליחה, אדוני, תן לה לסיים ואחר-כך תתקן אותה. 

חמי דורון:

	איזו סמכות סטטוטורית יש לוועדת מכרזים? היא ממליצה בלבד לראש העירייה. 

אביטל שטרנברג:

	את זה לא הייתי נותנת לאיש ציבור שאיננו חבר המועצה.


חמי דורון:

	אבל הן ועדות ממליצות. 

אביטל שטרנברג:

	מבחינתנו גם המלצה היא סמכות סטטוטורית. ככל שמדובר בוועדות שקמו לאחרונה בחקיקה, אנחנו מדברים על ועדות חובה. הרשות המקומית לא יכולה להתחמק מלמנות אותן. עם זאת, היות וההרכב שלהן כולל מי שאינם נבחרי ציבור, דאגנו תמיד שלא ינתנו להן סמכויות סטטוטוריות. הסמכויות הן של תכנון, של ייזום ודברים דומים. 

 	אני מציעה, בהמשך לדברי היושב-ראש, אפשר לקבוע באופן כללי סל כלשהו, שבו יהיו חברים בוועדות מהסוג השלישי שעליו דיברתי, דהיינו ועדות חובה שאין להן סמכויות סטטוטוריות, מספר מסוים של חברי מועצה, עד נניח 4-5 חברים, והשאר יהיו נציגי ציבור בתחום הרלוונטי. זה מאפשר עדיין משחק כלשהו ומנגנון בחירה של האנשים, אולי באמצעות המועצה. כך אפשר להגיע להוראה כמו שהיושב-ראש ביקש.

יחזקאל לביא:

	זה פותר גם את מה שהועלה קודם, את הבעיה של נציג ארגון יציג וכל מיני דברים כאלה.

היו"ר יורי שטרן:

 	לדעתי הדרך שבה בחרנו מובילה אותנו למצבים אבסורדיים.

חמי דורון:

	צריך להפריד בין שני הדברים. אם אתה רוצה ללכת על איזה נושא גג – זה לא הנושא היום.

היו"ר יורי שטרן:

 	הנושא היום הוא החקיקה שלך, אבל היות ואתמול אישרנו את ועדת הסמים ולפני כן את הוועדה לאיכות הסביבה ועכשיו מדברים על ועדת החינוך, אני רוצה שנעצור לרגע. 

חמי דורון:

	תעצור אחריי, כשידברו על הוועדות הבאות. 

היו"ר יורי שטרן:

 	היות ואתה אחד מחברי הכנסת המודעים ביותר למאטריה המוניציפלית, אני רואה בך שותף לחשיבה. אנחנו מכניסים את המערכת לסחרור, למצב שהיא צריכה להיקרע בין כל החובות האלה. אין לזה הצדקה. בסך הכול אם אנחנו רואים משימות חשובות לתפקוד המוניציפלי, שמבחינתנו הרשות חייבת להתעסק בהן – כמו מלחמה בסמים, כמו קליטת עלייה, וזאת הצעת חוק נוספת שנדונה בוועדת העלייה, הקליטה והתפוצות – מה אנחנו עושים כדי לחייב את הרשות? בין הנבחרים תהיה כתובת, יהיו אחראים לנושאים כאלה וכאלה, ואם מקימים ועדות או ועדות משנה חייב להיות בהן ייצוג מסוים של הגורמים החיצוניים. לדעתי אם נעשה את זה ניצור מצב שגם היעדים מושגים וגם אנחנו נותנים לרשות בכל זאת חופש בחירה וחופש פעולה. רשות עם 31 חברים יכולה להקים קצת יותר ועדות.

אביטל שטרנברג:

	בירושלים זה המקסימום – 31.


חמי דורון:

	בירושלים, תל אביב וחיפה יש 31 חברי מועצה. למעשה כל עיר של מעל 200,000 תושבים רשאית לבקש שיהיו בה 31 חברי מועצה. זה תלוי בבקשתה כדי לקבל את התשלום ממשרד הפנים. 

היו"ר יורי שטרן:

 	ויש רשויות שבהן יש 9 או 11 או 7 חברים, והחובה חלה על כולם. ברשות של 7 אנשים כל הוועדות האלה יהפכו לבדיחה. כמה ועדות כבר הטלנו עליהם? עשר ועדות חובה, אתמול ספרנו, ויש עוד כמה בדרך.  אבל אני לא רוצה להפוך דווקא אותך לאחרון, שעל ההצעה שלו עושים את השינוי.

חמי דורון:

	זה לא יקרה. אני לא אסכים לזה.

היו"ר יורי שטרן:

 	ואם אני אצביע נגד? אז יהיה תיקו. 

חמי דורון:

	תביא את חבר הכנסת בריזון לכאן. אולי תצביע נגד אבל אז אני אלך, על בסיס של הפליה, לבית המשפט העליון, כי הפלית ביני ובין חברת הכנסת גילה גמליאל שהצעת החוק שלה עברה אתמול. 

היו"ר יורי שטרן:

 	אבל היא אישה. זאת העדפה מתקנת. 

חמי דורון:

	לא קיים דבר כזה. 

 	אני מבקש להגיב על דברי עו"ד אביטל שטרנברג. את מדברת על ועדות חובה סטטוטוריות. את יודעת טוב מאוד שלמעשה לשום ועדה שמוקמת על פי פקודת העיריות אין סמכויות סטטוטוריות. 

אביטל שטרנברג:

	מבחינתנו הן גם סמכויות שלטוניות. 

חמי דורון:

	כל ועדת חובה על-פי פקודת העיריות, יש לה את עניין הייעוץ. זאת הסמכות היחידה שלה. כל ועדות החובה הן ועדות מייעצות. ועדת כספים מייעצת למועצה בנושא כספים ותקציב, ועדת מכרזים מייעצת לראש העירייה בנושא המכרזים. הוועדה היחידה שיש לה סמכויות אמיתיות היא ועדת התכנון והבנייה, והיא שואבת כוחה מחוק התכנון והבנייה ולא מפקודת העיריות. את יודעת את זה כמוני. לכן כל ועדה שהיא ועדת חובה היא ועדה סטטוטורית, ולכולן אותה סמכות: כולן במעמד מייעץ.


אביטל שטרנברג:

	אנחנו נותנים את המינימום לוועדות שבהן חברים מי שאינם נבחרי ציבור ואינם נושאים באחריות כלפי הציבור. הקפדנו, החל מהוועדה למעמד הילד והמשך בוועדת בטיחות בדרכים, שהסמכות תהיה מינימלית. 

חמי דורון:

	זה נחמד, אבל אין שום סמכות לשום ועדה אמיתית. 

אביטל שטרנברג:

	אפשר לספור את הוועדות שמבחינתנו הן ועדות חובה, שיש להן סמכויות מינימליות. 

חמי דורון:

	איזו סמכות יש לוועדת הכספים? אני רוצה להבין כי יש כאן בעיה שורשית אמיתית.

היו"ר יורי שטרן:

 	חבר הכנסת דורון, הדיון הוא על הצעת החוק שלך. אתה רוצה להתקדם?

חמי דורון:

	אני רוצה להבין איזו סמכות יש לוועדת הכספים על-פי הפקודה?

אביטל שטרנברג:

	הצעתי כאן משהו, שכנראה לא נדון בו היום. 

חמי דורון:

	 כי הוא לא שייך לנושא. אבל אני שואל באופן עקרוני, איזו סמכות לשיטתך יש לוועדת הכספים? אין לה שום סמכות. 

היו"ר יורי שטרן:

 	אני אתן לך את החדר שלי לשאול שאלות עקרוניות, אבל לא עכשיו. חבר הכנסת דורון פשוט תוהה האם כאשר הוא היה חבר במועצת עיריית ראשון-לציון היו לו סמכויות שהוא לא ידע עליהן ולא ניצל אותן כנגד ראש העירייה. 

חמי דורון:

	אין מצב כזה, האמיני לי. לא התקיים מעולם מצב כזה.

היו"ר יורי שטרן:

 	עכשיו הוא מרגיש קצת נוסטלגי ועצוב בשל כך. 

 	הצעת חוק לתיקון פקודת העיריות (ועדת חינוך), התשס"ד-2003 – בבקשה, מי מציג אותה? 


עידו בן-יצחק:

	סעיף 1 – הוספת  סעיף 149ט

"בפקודת העיריות, אחרי סעיף 149ח יבוא:

149ט – ועדת חינוך

"(א)	המועצה תבחר ועדת חינוך שתפקידה ליזום ולתכנן פעילויות בתחומים הנוגעים לחינוך; הוועדה תגיש לאישור המועצה את תכניותיה ותפקח על ביצוע התכניות המאושרות; כן תייעץ הוועדה למועצה בתחומים כאמור." 

חמי דורון:

	זה מה שסיכמנו בישיבה הקודמת.

עידו בן-יצחק:

		"(ב)	חברי הוועדה יהיו – 

(1)	ראש העירייה או סגנו שהוא ממלא מקומו הקבוע, והוא יהיה היושב-ראש;

(2)	שישה מחברי המועצה;"

היו"ר יורי שטרן:

 	מה זה "שישה מחברי המועצה"? ואם יש בה רק שבעה אנשים?

חמי דורון:

	אתה מתפרץ לדלת פתוחה. אמרתי לעו"ד מירי פרנקל-שור שיש לנו כאן בעיה.

יאיר סמוכה:

 	אפשר לבטא את זה באחוזים.

חמי דורון:

	אפשר לפצל לשני סעיפים קטנים: במועצה של עד 11-15 חברים – שלושה חברי מועצה; במועצה של מעל 15 חברים – שישה חברי מועצה. 

אביטל שטרנברג:

	אפשר לומר "עד" ולאפשר מרחב תמרון.

חמי דורון:

	ואז מה אם ישימו חבר אחד? קחי לדוגמה מועצה של 31 חברים.

היו"ר יורי שטרן:

 	נכתוב "בין 3 ל-6". אל תדרג את זה.

שרה ליפשיץ:

 	"לפחות שניים מחברי המועצה, ומספר החברים לא יעלה על שישה", משהו כזה. 

אביטל שטרנברג:

	כמו שאמר היושב-ראש, "בין 3 ל-6 מחברי המועצה". 

חמי דורון:

	אפשר לעשות את זה כמו ועדת ביקורת, שמונה 5-7 חברים. באמת, מה משרד הפנים עושים בוועדת ביקורת במועצה שיש בה שבעה חברי מועצה בלבד?

יחזקאל לביא:

	יש חובה למנות חמישה, וממנים חמישה. כתוצאה מכך נוצר מצב - - - 

חמי דורון:

	שאין ביקורת. 

יחזקאל לביא:

	כמו שאמרת. ככל שיש יותר ועדות, סלח לי שאני חוזר על זה - - 

חמי דורון:

	זאת תזה.

יחזקאל לביא:

	- - ככל שיש יותר ועדות כך יש פחות השתתפות של נציגי המועצה – לא נציגי הציבור – בוועדות, על כל המשתמע מכך. 

היו"ר יורי שטרן:

 	נכתוב: "3-6 מחברי המועצה". 

חמי דורון:

	האם מקובל על משרד הפנים לומר שזה לא יפחת מ-3 ולא יעלה על 6?

יחזקאל לביא:

	כן. 

חמי דורון:

	אז צריך לעשות את התיקון הזה. 

עידו בן-יצחק:

	תוקן. 

"(3)	שני נציגי בתי-ספר, האחד שניתן בו חינוך יסודי והאחר שניתן בו חינוך על יסודי, שייבחרו בדרך שיקבע שר החינוך, התרבות והספורט;"

 	כאן אני מבין שיש לנו בעיה. 

יבינה זכאי-בראונר:

	אם זה מקובל על משרד המשפטים, קודם כול צריך להבהיר שזה לא סתם "שני נציגי בתי-ספר" אלא "שני מנהלים". אנחנו רוצים מנהלים ולא מורים ולא שום דבר אחר. 

חמי דורון:

	אני מסכים. 

היו"ר יורי שטרן:

 	למה זה לא יכול להיות מורים? הרי אתם כמשרד תחליטו. 

חמי דורון:

	אני, כמציע החוק, מבהיר שדיברנו על מנהלי בתי-ספר. זה גם הגיוני. 

יבינה זכאי-בראונר:

	מר לביא העיר שרצוי שיהיה "מנהלים או סגניהם". 

חמי דורון:

	ההערות של מר יחזקאל לביא תמיד רעות, הן תמיד נגדנו. הוא נגד הכנסת באופן שיטתי.

היו"ר יורי שטרן:

	למר יחזקאל לביא יש בעיה אחת עמוקה מאוד, שהוא מנוסה הרבה יותר מכולנו. 

חמי דורון:

	הוא פשוט נגד הכנסת באופן שיטתי. 

יחזקאל לביא:

	קטונתי.

יבינה זכאי-בראונר:

	לנו זה לא משנה. 

היו"ר יורי שטרן:

 	אנחנו לא קובעים את זה כאן, זה בהנחיות שלכם. 

יחזקאל לביא:

	לא, זה חייב להיאמר. 

חמי דורון:

	משרד החינוך לא רוצה שתטיל עליו את המעמסה הזאת. 

היו"ר יורי שטרן:

	אז מה עושים בעיר גדולה, שיש בה מספר רב של בתי-ספר?

חמי דורון:

	על-פי החוק יש ארגונים יציגים: הסתדרות המורים וארגון המורים, ובכל ארגון יש תא מנהלים, והם יבחרו. 

יחזקאל לביא:

	אתה מכניס את העסק לוויכוח עצום. אם תקבע "מנהל או סגן מנהל" תאפשר שלא יהיו ויכוחים. 

חמי דורון:

	להיפך, אתה מגדיל את מספר הוויכוחים.

יחזקאל לביא:

	ברגע שאתה אומר רק "מנהלים" אז בעיר כמו ירוחם או דימונה, שם יש רק 2-3 בתי-ספר תיכוניים, שני מנהלי בתי-הספר העל-יסודיים יהיו עסוקים כל הזמן בדברים האלה.

אביטל שטרנברג:

	אין מחלוקת על הוספת הסגנים. 

יבינה זכאי-בראונר:

	יש מחלוקת. 

אביטל שטרנברג:

	לא הסכמתם שזה יהיה "מנהלים או סגניהם"?

חמי דורון:

	מעולם לא דובר על כך. זה דבר חדש שעולה כעת. 

היו"ר יורי שטרן:

 	עזוב. 

יחזקאל לביא:

	אתה רוצה לייעל את העבודה או לא? זה מייעל. 

היו"ר יורי שטרן:

 	תן גמישות למערכת. 

חמי דורון:

	אם יהיה כתוב "מנהל בית-ספר או סגנו" אז באופן שיטתי כל יום יבוא מישהו אחר לוועדה וזה לא אפקטיבי. פעם יבוא המנהל, פעם יבוא הסגן, פעם יבוא המנהל השני. אני רוצה למנוע מצב כזה. 

יבינה זכאי-בראונר:

	יש סגן אחד.

יאיר סמוכה:

 	אבל הוא נבחר, הוא קבוע.

אביטל שטרנברג:

	זה גם דרך טובה "להרוג" את הוועדה כי אם תגיד רק "מנהלים" והם לא יוכלו להגיע אז לא יגיע אף אחד.

יחזקאל לביא:

 	ואחרי מספר היעדרויות תבוטל החברות שלהם. 

היו"ר יורי שטרן:

	חבר הכנסת חמי דורון, אני מציע לאמץ את זה. 

חמי דורון:

	עו"ד יבינה זכאי, איך את רוצה לנסח את זה?

יבינה זכאי-בראונר:

	"שני מנהלי בתי-ספר" – "או סגניהם", אם חברי הכנסת יחליטו על כך – "האחד שניתן בו חינוך יסודי והאחר שניתן בו חינוך על יסודי, שייבחרו" – במקום "בדרך שייקבע שר החינוך, התרבות והספורט – "על-ידי יושבי ראש ארגוני המורים היציגים שאליהם הם משתייכים". 

יאיר סמוכה:

 	על ידי הארגונים. 

חמי דורון:

	על-ידי הארגון עצמו. אין לי בעיה עם זה. "ארגוני המורים היציגים", זה בסדר. בדרך כלל בבתי-הספר היסודיים זה הסתדרות המורים ובחינוך העל-יסודי זה ארגון המורים. אין בעיה. 

עידו בן-יצחק:

	הוחלט לומר: "שני מנהלי בתי ספר או סגניהם"?

חמי דורון:

	כן. "או סגניהם".

עידו בן-יצחק:

	 "שני מנהלי בתי-ספר או סגניהם, האחד שניתן בו חינוך יסודי והאחר שניתן בו חינוך על יסודי, שייבחרו על-ידי ארגוני המורים היציגים שאליהם הם משתייכים".

"(4)	נציג ועדת ההורים העירוני;"

יחזקאל לביא:

"ועד ההורים המקומי" ולא "העירוני". יש מקומות שהם לא ערים. 

חמי דורון:

	ישאלו: מה זה "ועד הורים מקומי"? האם ועד הורים מקומי הוא ועד של בית-ספר מסוים?

יחזקאל לביא:

	לא, ועד ההורים של היישוב. 

עידו בן-יצחק:

	אבל זה חל רק בפקודת העיריות. 

יחזקאל לביא:

	אבל אין מושג כזה "ועד הורים עירוני". 

אביטל שטרנברג:

	זה בסדר, זה תיקון לפקודת העיריות. 

חמי דורון:

	זה לא תיקון לפקודת המועצות. 

יחזקאל לביא:

	אני מניח שבסוף זה יוחל גם על מועצות. 

חמי דורון:

	אל תניח. אם יחילו את זה בעתיד גם על המועצות המקומיות, זה ישונה בהתאמה.

יבינה זכאי-בראונר:

	זה סוכם עם ועד ההורים הארצי?

חמי דורון:

	כן, הם ישבו כאן בדיון.


היו"ר יורי שטרן:

 	השם הרשמי הוא "ועד ההורים העירוני"?

יאיר סמוכה:

 	הם קוראים לזה "ועד הורים יישובי".

חמי דורון:

	אני מכיר "ועד הורים עירוני".

היו"ר יורי שטרן:

 	מר עידו בן-יצחק יבדוק. יש לזה בוודאי אזכור בחוזרי המנכ"לית. 

עידו בן-יצחק:

	מדובר רק בערים.

יחזקאל לביא:

	גם בערים קוראים לזה "ועד הורים יישובי".

חמי דורון:

	בכל המקומות שאני מכיר זה "ועד הורים עירוני", גם בראשון-לציון, גם בנס-ציונה, גם ברחובות וגם בתל-אביב. 

עידו בן-יצחק:

	אנחנו נבדוק.  

חמי דורון:

	הם יכולים להחליט לעצמם. ועד ההורים היישובי או העירוני מורכב בעצם מראשי הוועדים הבתי-ספריים, ויש להם מבנה משלהם. הם היו פה והסבירו את זה בצורה ברורה. 

היו"ר יורי שטרן:

 	אז אנחנו משאירים "עירוני" או שאתה תבדוק?

עידו בן-יצחק:

	אנחנו נבדוק את זה.

"(5)	נציג התלמידים שהוא יושב-ראש מועצת התלמידים העירונית או נציגה, ובלבד שהוא זכאי להצביע בבחירות לפי סעיף 6א בחוק הרשויות המקומיות (בחירות), התשכ"ה-1965; באין מועצת תלמידים עירונית, יקבע שר החינוך, התרבות והספורט את דרכי בחירתו של נציג התלמידים כאמור"."


יבינה זכאי-בראונר:

	גם בהקשר הזה אנחנו מתנגדים. 

יחזקאל לביא:

	אז בכל שנה יחליפו נציג, כי הוא צריך להיות בעל זכות הצבעה. יוכלו להיות רק בני 17-18 וגמרנו.

חמי דורון:

	אני לא רואה מניעה שנציג התלמידים ישתנה בכל שנה. 

יבינה זכאי-בראונר:

	אנחנו לא מתנגדים לזה אלא לסיפה, ש"שר החינוך צריך לקבוע את דרכי בחירתו של נציג התלמידים". 

היו"ר יורי שטרן:

	מי כן צריך לבחור את הנציג?

יבינה זכאי-בראונר:

	אין לי דרך. התלמיד עם העיניים הכי יפות? התלמיד הכי גבוה בכיתה?

יאיר סמוכה:

 	אנחנו מציעים לוותר על זה. 

חמי דורון:

	היה לנו ויכוח גדול מאוד בעניין הזה ועו"ד מירי פרנקל-שור הכניסה את זה, כי היא אמרה שצריך למצוא איזה מנגנון בחירה. 

עידו בן-יצחק:

	כי לא תמיד יש מועצת תלמידים עירונית. 

חמי דורון:

	אני לא מכיר הרבה יישובים שאין בהם מועצת תלמידים.

היו"ר יורי שטרן:

	מספיק שיש אחד כזה.

יבינה זכאי-בראונר:

	בטוח שיש, במגזר הערבי, במגזר הבדואי, במגזר הדרוזי.


חמי דורון:

	אז אולי הגיע הזמן שראשי הרשויות יקימו מועצות תלמידים בבתי-הספר כי החוק מחייב זאת. 

היו"ר יורי שטרן:

 	האם החוק יכול באופן עקיף לחייב להקים גוף כמו מועצת תלמידים?

אביטל שטרנברג:

	אל"ף, בעקיפין זה לא טוב. בי"ת, הנוסח כאן גם לא יוצר את זה. באין מועצת תלמידים בוחרים נציג. 

יבינה זכאי-בראונר:

	והוא הופך להיות מועצת תלמידים.

חמי דורון:

	לא. מורידים את הסיפה, החל מהמילים "באין מועצת תלמידים". 

אביטל שטרנברג:

	אני לא חושבת שמשתמעת מזה חובת מינוי, ובוודאי לא הייתי רוצה לעשות זאת. 

חמי דורון:

	אז לא יהיה נציג. במקום שאין מועצת תלמידים לא יהיה נציג.

יאיר סמוכה:

 	בסדר, אבל את הסיפה אנחנו מבקשים להוריד. 

היו"ר יורי שטרן:

 	האם אנחנו יכולים לבקש משרת החינוך או מהמנכ"לית, גם בהתאם לחקיקה הזאת, לפנות לכל בתי-הספר ולבקש להקים מועצות תלמידים?

חמי דורון:

	אני חושב שהיה ראוי שמשרד החינוך יקבע בחוזר מנכ"ל שבכל בית-ספר צריכה להיות מועצת תלמידים, אבל זה כבר שיקול של המשרד. 

היו"ר יורי שטרן:

 	החוק גם נותן לזה משמעות, כאשר הוא מסביר שהמועצות הללו יבחרו בנציג תלמידים לוועדת החינוך של העירייה.

יאיר סמוכה:

 	אנחנו מסבירים איך בוחרים מועצת תלמידים ואיך בוחרים ועד הורים. אנחנו ממליצים לעשות את זה אבל לא מחייבים. 

היו"ר יורי שטרן:

 	במכתב נפרד לשרת החינוך נבקש שייצא מכתב מיוחד, בהמשך לחקיקה הזאת ובעקבותיה, שימליץ בתוקף לבחור במועצות תלמידים, כאשר הן הגוף שאמור לבחור בנציגות התלמידים בוועדות החינוך. 

יאיר סמוכה:

 	גם בגלל תפקידים נוספים של המועצה יש כמעט חובה. למשל, על תלבושת אחידה מחליטה מועצת התלמידים, את התקנון צריכה לאשר מועצת התלמידים. יש להם הרבה מאוד תפקידים. לכן קרוב לוודאי שההמלצה שלנו די חזקה ולא צריך התערבות נוספת. 

היו"ר יורי שטרן:

	למה לא? אני לא מבין.

חמי דורון:

	בכמה בתי-ספר אין מועצת תלמידים? בהרבה בתי-ספר?

יבינה זכאי-בראונר:

	למשל בבתי-ספר דתיים וחרדיים. 

חמי דורון:

	אל תתקצבו אותם. 

היו"ר יורי שטרן:

 	יש כאן חוק שמבטיח בפעם הראשונה ייצוג לתלמידים בגוף עירוני. זה שינוי משמעותי מאוד עבור אוכלוסיית התלמידים. אני לא חושב שזה סתם. אם שרת החינוך או המנכ"לית תצא בחוזר למנהלי בתי-הספר שמציין את הדבר זה, אני חושב, ראשית, שנכון לעשות את זה כתוצאה מקבלת החוק, ושנית, זה יחזק את מי שרוצים להקים מועצות תלמידים.

יאיר סמוכה:

 	אני אומר שהמלצת המשרד חזקה מספיק. למה זו המלצה ולא חובה? כי מועצת תלמידים שנבחרת על-פי רצונה היא משמעותית ופעילה וכן הלאה. ואותו דבר נכון בוועד הורים שנבחר ממוטיבציה פנימית ולא בכפייה. אם אתה תכפה להקים מועצת תלמידים, זה לא יהיה יעיל. 

חמי דורון:

	בעצם הבעיה של היעדר מועצת תלמידים לא יכולה להתעורר בערים שיש בהן בתי-ספר דתיים וחרדיים, חינוך שאיננו מוכר, בצד בתי-ספר רגילים. ברוב המקומות כך זה יהיה, ב-95% מהמקומות. אולי בבני-ברק לא תהיה בכלל מועצת תלמידים, כי אין שם שום בית ספר ממלכתי, או באלעד, או בבית"ר עלית שהוא ישוב חרדי לחלוטין. שם אולי אין מועצת תלמידים. אבל בכל הערים המעורבות, שיש בהן גם בתי-ספר חילוניים, גם בתי-ספר ממלכתיים וגם ממלכתיים-דתיים, בכל בתי-הספר הללו יש מועצות תלמידים. אולי אין בבתי-הספר החרדיים אבל עדיין יש מועצת תלמידים באותו ישוב. 

יבינה זכאי-בראונר:

	אבל אז אתה יוצר מצב בחקיקה שנציג התלמידים יהיה כמעט תמיד נציג המערכת הממלכתית-רשמית, החילונית. 

חמי דורון:

	קודם כול, אני בעד חיזוק המערכת הממלכתית ונגד חיזוק המערכת המוכרת שאיננה רשמית, זה דבר ראשון. שנית, אם הם רוצים השפעה, שיצטרפו למאה העשרים ואחת. אי אפשר לומר שרוצים השפעה ולהישאר במאה השש-עשרה.

מרים פרנקל-שור:

 	אבל יש גם מערכת מוכרת שאינה רשמית שהיא לא דתית. כל העל-יסודי זה מוכר שאינו רשמי. 

חמי דורון:

	ויש להם מועצות תלמידים.

היו"ר יורי שטרן:

	מה מפריע להם להקים מועצות תלמידים?

יבינה זכאי-בראונר:

	הם לא מוכר שאינו רשמי. הם לפי חוק הפיקוח. הם עירוניים. 

חמי דורון:

	יש להם מועצות תלמידים.

היו"ר יורי שטרן:

 	ההבחנה היא לא בין מוכר או לא מוכר אלא בין גוף שיש בו מועצת תלמידים וגוף שאין בו מועצת תלמידים, וזה לא לגמרי חופף. 

חמי דורון:

	אין בית-ספר ממלכתי שאין בו מועצת תלמידים.

	זהו. צריך רק להחליט שאנחנו מעבירים את זה על-פי התיקונים שנקבעו ולגמור את העניין, ולהביא את זה לקריאה ראשונה למליאה. 

יבינה זכאי-בראונר:

	אם הסיפה של פסקה (5) נמחקה, אין בעיה. 

אביטל שטרנברג:

	אני מבקשת לקרוא שוב את פסקה (5).

חמי דורון:

	"נציג התלמידים שהוא יושב-ראש מועצת התלמידים העירונית או נציגה, ובלבד שהוא זכאי להצביע בבחירות לפי סעיף 6א בחוק הרשויות המקומיות (בחירות), התשכ"ה-1965".


יחזקאל לביא:

	זה אומר שבכל שנה הוא יתחלף. 

אביטל שטרנברג:

	האם אנחנו נאמר "ככל שיש נציג"? כי בחלק מהרשויות אין. מהניסוח הזה לא לומדים על חובה למנות מועצת תלמידים. 

חמי דורון:

	אני לא רוצה לחייב איש. ברוב המכריע של היישובים שיש בהם בתי-ספר ממלכתיים, יש מועצות תלמידים. מועצת תלמידים יכולה לא להתקיים, לפי דברי עו"ד יבינה זכאי-בראונר, בשני מקרים: האחד – במגזר הערבי.

אביטל שטרנברג:

	יש 2-3 עיריות כאלה במגזר הערבי. 

חמי דורון:

	והשני – במגזר החרדי. בית-ספר חרדי בתל-אביב, נניח, בית-ספר אחד מתוך 40 שאין בו מועצת תלמידים. אז מה, בגלל בית-ספר אחד נמנע את החקיקה?

יחזקאל לביא:

	יש כמה בתי-ספר כאלה בתל-אביב.

חמי דורון:

	זה לא רלוונטי. עדיין יש מועצות תלמידים. אם החרדים רוצים השפעה, יתכבדו ויקימו מועצת תלמידים ויהיו חלק מהכלל. 

יבינה זכאי-בראונר:

	אין עירייה בארץ שאין בה בית-ספר ממלכתי אחד לפחות. אנחנו מדברים רק על עיריות, לא על מועצות אזוריות. זה לא מתקבל על הדעת ברמה התכנונית. 

חמי דורון:

	ואין בית-ספר ממלכתי אחד בלי מועצת תלמידים. 

מרים פרנקל-שור:

 	ומה עם אלעד או ביתר עלית? 

קריאה:

	אלעד היא לא עירייה אלא מועצה מקומית.

אביטל שטרנברג:

	ביתר עלית נמצאת ביו"ש וחלים עליה תקנונים. זה סיפור אחר לגמרי.

מרים פרנקל-שור:

 	אני רוצה להבהיר מה סוכם בפסקה (3): "שני מנהלי בתי-ספר או סגניהם, האחד שניתן בו חינוך יסודי והאחר שניתן בו חינוך על יסודי, שייבחרו על-ידי הארגונים היציגים שאליהם משתייכים מרב המנהלים". 

קריאה:

	זה תמיד כך.

מרים פרנקל-שור:

	מחר יכול להיות שלא. אנחנו צריכים לקבוע נורמה שתהיה נכונה גם מחר. 

יבינה זכאי-בראונר:

	מרב המנהלים באותה רשות מקומית. 

היו"ר יורי שטרן:

	יש יותר משני ארגונים יציגים?

חמי דורון:

	לא, יש שני ארגונים יציגים.

מרים פרנקל-שור:

	יש יותר מארגון יציג אחד, אחד ליסודי ואחד לעל-יסודי. ומה תעשה אם יהיה לך מחר ארגון נוסף? 

חמי דורון:

	יש שני ארגונים יציגים וההסתדרות לא תכיר כארגון יציג במישהו שיפרוש מתוכם. גם הממשלה לא תכיר בו כארגון יציג.

מרים פרנקל-שור:

	תמיד אנחנו אומרים: "שאליהם שייכים מרב האנשים".

חמי דורון:

	לארגון היציג יש משמעות בחוק. 

מרים פרנקל-שור:

	גם לגבי המהנדסים והאדריכלים נאמר כך. 

היו"ר יורי שטרן:

	אבל זה בהגדרה של "ארגון יציג", לא בחוק שמפנה לשם. 


חמי דורון:

	"הארגון היציג שאליו הם משתייכים", בדיוק כמו שכתבנו.

מרים פרנקל-שור:

 	אבל אם יהיו שני ארגונים? 

חמי דורון:

	הסתדרות המורים מייצגת את כל המורים בבתי-הספר היסודיים, וארגון המורים בבתי-הספר העל-יסודיים. תמיד יש ארגון יציג אחד.

מרים פרנקל-שור:

	זה כולל גם את המנהלים?

חמי דורון:

	כן. המנהל הוא קודם כול מורה אז הוא שייך לארגון המורים. 

היו"ר יורי שטרן:

 	בכל מקרה יש שני ארגונים שנבחנים על-פי דירוג בתי-הספר והם יבחרו את נציגיהם. 

מרים פרנקל-שור:

 	אני חושבת שעדיף בכל זאת לכתוב "שמרב המורים משתייכים אליו". 

היו"ר יורי שטרן:

	למה "מרב"? יש לך ארגון יציג.

מרים פרנקל-שור:

	ואם מחר יהיו שני ארגונים יציגים? 

יבינה זכאי-בראונר:

	יש לך שניים, הסתדרות המורים וארגון המורים. 

מרים פרנקל-שור:

	אחד ליסודי ואחד לעל-יסודי. אבל מה נעשה אם מחר יהיה פיצול?

יבינה זכאי-בראונר:

	כבר למעלה מחמישים שנים אין פיצול.

מרים פרנקל-שור:

 	אנחנו צריכים לקבוע נורמה שתהיה נכונה לעתיד. אנחנו אומרים תמיד "הארגון היציג שאליו משתייכים מרב המורים". מה זה משנה לכם? 

יבינה זכאי-בראונר:

	זה ממש לא אכפת לי.

היו"ר יורי שטרן:

 	האם המילה "יציג" לא רומזת לכך שהרוב משתייך אליו? 

חמי דורון:

	את יכולה להוסיף את שתי המילים הללו.

היו"ר יורי שטרן:

 	מי בעד הצעת החוק של חבר הכנסת חמי דורון להעברה לקריאה ראשונה? 

הצבעה

בעד הצעת חוק לתיקון פקודת העיריות (ועדת חינוך), התשס"ד-2003 – 2
נגד – אין
נמנעים – אין 
הצעת החוק נתקבלה.

היו"ר יורי שטרן:

	2 בעד, אין נמנעים, אין מתנגדים. הצעת החוק אושרה פה אחד. תודה רבה.


הישיבה ננעלה בשעה 10:05
